[{"text_idx": "#000001", "text": "Ur gelaouenn lennegel e brezhoneg penn-da-benn eo Al Liamm, hakement-se abaoe ouzhpenn 70 vloaz.Pellgargit un niverenn skouer ..."}, {"text_idx": "#000002", "text": "Doujusoc\u2019h-doujusan\u0303 eo Bugale-den ouzh ar gwez. Skevent ar bed int ha ne vank politikour pe bolitikourez ebet bezan\u0303 poltredet o plantan\u0303 ur wezenn bennak evit dazont ar blanedenn hag ar vugale. A-viskoazh o deus ar gwez maget ijin Mab-den padal ne ouier ket kalz a dra diwar o fenn! Setu m\u2019en deus skipailh Al Liamm bet c\u2019hoant da veskan\u0303 sellou\u0300 eus an amzer-dremenet hag an amzer a-vreman\u0303 diwar-benn \u201chor c\u2019hoarezed\u201d."}, {"text_idx": "#000003", "text": "Divizou\u0300 puilh he deveze Anjela Duval gant ar gwez hag he endro, kement-se a c\u2019heller lenn en he barzhoneg Nevezamzer. Annaig Kervella a ra war-dro gwez he liorzh ha setu m\u2019eo bet difoupet un toullad Haiku evit ar gwez. E Kanenn an dervenn gozh war ar run tronoz an drastadenn veur e selaouer kounnar ar gwez en hor c\u2019hen\u0303ver diwar bluenn Herve Gouedard."}, {"text_idx": "#000004", "text": "Ur bazenn e bed ar faltazi a reer gant Loeiza an Duigou a ginnig deomp An ivinenn, hegarat ha pasianted ganti! Feulsoc\u2019h eo bed Jerom Olivry gant Dervenn, dervenn, dervenn! a lakao al lennerien da skrijan\u0303. Per Denez a ginnig ur rekipe gant fent ha mousfent kement ha gant krizder E klorenn ur sitrouilhenn, al lenner a c\u2019hoarzho... glas! Penaos bezan\u0303 ur skrivagner brudet ha karout ar gwez? Sed ar pezh a zispleg deomp Herve Gouedard e-barzh An den a oa pitilh gant ar gwez. Ne blij ket da Jani tech he gwaz da ziskar pep tra, Ronan Huon en e zanevell Ar gwez avalou\u0300 a zeskriv ur mare ma oa diouzh ar c\u2019hiz diskar gwez e-ser degas skle\u0302rijenn war ar plantadegou\u0300."}, {"text_idx": "#000005", "text": "Hor c\u2019hoarezed ar gwez eme Malo Boue\u0308sel du Bourg, gant karantez en deus gouestlet ul levr dezhe. Eus he zu, Soaz an Tieg a laka war wel pegen sot e oa ar skrivagner Kastellbriant gant ar gwez."}]